Predkladacia správa

Zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov ustanovuje v § 39, že vláda Slovenskej republiky schvaľuje štatúty ministerstiev a ostatných ústredných orgánov štátnej správy, ktoré podrobnejšie vymedzia ich úlohy a zásady ich činnosti.

	Predsedníčka Protimonopolného úradu Slovenskej republiky (ďalej len „úrad“) predkladá vláde Slovenskej republiky v súlade s vyššie uvedeným § 39 návrh Štatútu úradu, ktorý podrobnejšie vymedzuje úlohy úradu a je vypracovaný v súlade s právnymi predpismi upravujúcimi právomoc a pôsobnosť úradu, ako aj s ostatnými zákonmi a inými všeobecne záväznými právnymi predpismi. Obsahom materiálu sú základné ustanovenia, vymedzenie hlavných a iných úloh úradu a zásad činnosti a vnútornej organizácie úradu. 

	Potreba zmeny štatútu vyplynula z prijatia novej právnej úpravy hospodárskej súťaže, a to zákona č. 136/2001 Z.z. o ochrane hospodárskej súťaže a o zmene a doplnení zákona č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z., na základe ktorého vzniká Rada úradu ako nový druhostupňový orgán a dochádza aj k iným menším zmenám týkajúcim sa činnosti úradu.       

	Ďalšími krokmi po prijatí štatútu bude jeho premietnutie do ostatných vnútorných predpisov úradu a ostatných riadiacich a organizačných dokumentov úradu.
  
Návrh štatútu bol predložený na medzirezortné pripomienkové konanie a jeho vyhodnotenie je prílohou materiálu. K materiálu nebola uplatnená žiadna hromadná pripomienka. Materiál sa predkladá na rokovanie vlády Slovenskej republiky bez rozporu. 

Materiál nebol, vzhľadom na svoj charakter, predložený na posúdenie poradným orgánom vlády Slovenskej republiky, ako je Rada hospodárskej a sociálnej dohody a Porada ekonomických ministrov.   

	Materiál neobsahuje doložku finančných, ekonomických a environmentálnych vplyvov a vplyvov na zamestnanosť, pretože jeho realizácia nemá dopad na verejné financie, obyvateľov a hospodárenie podnikateľskej sféry ani iných právnických osôb, nemá dopad na životné prostredie ani na zamestnanosť a nevyžaduje navýšenie finančných prostriedkov úradu zo štátneho rozpočtu.